XLIV.  Petro abbati Cluniacensi et ejus successoribus monasterium Balmense asserit.   (Romae, ap. S. Petrum, Maii 7.) [  Biblioth. Cluniac.,  p. 1115.]
Author: Adrianus IV
Date:  [dicitur]

ADRIANUS episcopus, servus servorum Dei, dilecto filio in Christo PETRO Cluniacensi abbati, ejusque successoribus canonice substituendis in perpetuum.

Gloriosa et admirabilis divinae providentia majestatis, ad hoc diversos gradus et ordines in Ecclesia sua constituit, ut dum inferiores superioribus debitam obedientiam et reverentiam exhiberent, una fieret ex diversitate connexio, et ordinabiliter gereretur officiorum administratione singulorum. Sicut autem filii obedientiae in sinu matris Ecclesiae gratiosae consolationis uberibus confovendi sunt, ita rebelles et elati, qui per inobedientiam suam, quasi peccatum ariolandi et idololatriae scelus incurrunt, severitatis ecclesiasticae disciplinis sunt arctioribus coercendi. Balmense itaque monasterium, quod per fratres ibidem congregatos, et odore bonae opinionis et religionis decore splendescere ac florere debuerat; quia veterem hominem cum suis actibus sequebantur, in peccatis eorum, diabolo suadente, contabuit. Unde tam in spiritualibus quam in temporalibus, miserabiliter fuerat imminutum. Cum autem placuit ei, qui ab aeterno cuncta disponit, ut tantis malis finem imponeret, et locum ipsum ad obsequium suum misericorditer revocaret, facies eorumdem fratrum implere ignominia voluit, ut per hoc nomen suum inquirerent, et ad viam rectitudinis inviti etiam remearent. Hac itaque justitia praeeunte, dilecte in Domino fili, Petre abbas. Balmense monasterium cum omnibus, quae in praesenti juste et canonice possidet, aut in futurum rationabilibus modis, praestante Domino, poterit adipisci, praedecessorum nostrorum, venerabilis memoriae Eugenii et Anastasii Romanorum pontificum vestigiis inhaerentes, tibi et successoribus tuis, et per vos Cluniacensi ecclesiae in perpetuum confirmamus. Ea videlicet ratione, ut Ordo monasticus ibi secundum institutionem Cluniacensium fratrum, futuris temporibus inviolabiliter conservetur; et pro rebellione, contumacia et offensa Balmensis monasterii quam abbas et fratres adversus sanctam Romanam exercuerunt Ecclesiam, quicunque regimen in eodem loco per vos pro tempore obtinuerit, nunquam abbatis, sed prioris nomen tantummodo sortiatur. In bonis autem et possessionibus ejus haec propriis duximus exprimenda nominibus. Obedientiam Visani monasterii, obedientiam de Strabona, obedientiam de Grandifonte cum appendiciis suis, obedientiam de Galda cum appendiciis suis, et ecclesiam S. Leodegarii, quae est in villa, quae Bavinans ; ecclesiam de Beliaco, ecclesiam de Wilari Rostanni, ecclesiam de Fragiaco, ecclesiam de Vadriaco, ecclesiam de Montibus. Obedientiam S. Lauteni, obedientiam de Breriaco cum omnibus appendiciis suis, Baernam in ipso burgo, obedientiam Cavaniacensem, obedientiam de Poloniaco cum omnibus appendiciis suis, et Capella S. Savini. Tres burgenses in burgo Ledonis, qui vocantur Wanirant. Obedientiam de Dola, obedientiam de Benevant, obedientiam S. Mauricii, obedientiam de Saoneres, obedientiam de Bivillaco, obedientiam S. Agnetis, obedientiam de la Fracte, obedientiam de Munet, obedientiam de Ponte Arleti cum earum appendiciis, et cum ecclesia de Pinctis, ecclesiam de Blaterans, ecclesiam de Wilari Rodulfi, obedientiam de Capella; obedientiam de Sinziciaco, cum pertinentiis earum. Ecclesiam de Cornavo, ecclesiam de Corlant, ecclesiam de Fay, cum decimis et earum appendiciis; ecclesiam de Freboans cum decimis suis, obedientiam S. Ranneberti cum appendiciis suis. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Salva in omnibus sedis apostolicae auctoritate, et in supradictis ecclesiis dioecesanorum canonica justitia. Si qua igitur, etc. Ego Adrianus catholicae Ecclesiae episcopus. Ego Ymarus Tusculanus episcopus. Ego Cencius Portuensis et S. Rufinae episcopus. Ego Gregorius Sabinensis episcopus. Ego Guido presbyter card. tit. S. Chrysogoni. Ego Hubaldus presbyter card. tit. S. Praxedis. Ego Maimedus presbyter card. tit. S. Savinae. Ego Julius presbyter card. tit. S. Marcelli. Ego Bernardus presbyter car. tit. S. Clementis. Ego Octavianus presbyter car. tit. S. Ceciliae. Ego Astaldus presbyter car. tit. S. Priscae. Ego Girardus presbyter car. tit. S. Stephani in Celio monte. Ego Joannes presbyter car. SS. Joannis et Pauli tit. Pamachii. Ego Henricus presbyter car. tit. SS. Nerei et Achillei. Ego Joannes presbyter car. tit. SS. Silvestri et Martini. Ego Odo decanus et car. S. Georgii ad Velum Aureum. Ego Rodulfus diaconus card. S. Luciae in Septa Solis. Ego Guido decanus car. S. Mariae in Porticu. Ego Joannes diaconus car. SS. Sergii et Bacchi. Ego Girardus diaconus card. S. Mariae in Via Lata. Ego Odo diaconus card. S. Nicolai in Carcere Tulliano. Datum Romae apud S. Petrum per manum Rolandi, S. R. E. presbyteri car. et cancellarii, Non. Maii, ind. III, Incarn. Dominicae anno 1155, pontificatus vero domni Adriani papae IV, anno primo.